C 140/18
MT
Il-Ġurnal Uffiċjali tal-Unjoni Ewropea
21.4.2023
3.11.
Il-kriżi pandemika fir-reġjun tal-Mediterran affettwat il-gruppi soċjali kollha iżda, b’mod partikolari, l-aktar affettwati kienu: iż-żgħażagħ, minħabba d-deterjorazzjoni tas-suq tax-xogħol u l-miżuri ta’ għeluq li affettwaw l-iskejjel u l-universitajiet; in-nisa, impjegati, f’xi żoni bħall-Viċinat tan-Nofsinhar, l-aktar fl-ekonomija informali, fl-agrikoltura u fis-settur tat-turiżmu li kien affettwat severament mill-miżuri ta’ konteniment; kategoriji vulnerabbli bħal ħaddiema informali u refuġjati li ħafna drabi ma kinux fil-mira tal-miżuri ta’ protezzjoni soċjali, u persuni b’diżabilità minħabba li s-servizzi ta’ spiss kienu insuffiċjenti.
3.12.
F’xi żoni tal-Viċinat tan-Nofsinhar, fatturi bħall-iskarsezza tal-ilma u ftit li xejn aċċess għas-sanità aċċentwaw l-impatt tal-pandemija, speċjalment fl-aktar strati soċjalment iżolati, fiż-żoni ta’ kunflitt u l-kampijiet tar-refuġjati.
4.
Sfidi u opportunitajiet 4.1.
Kif enfasizzat mis-Segretarju Ġenerali tal-Unjoni għall-Mediterran (5), il-kriżi attwali tas-saħħa qed tipperikola l-progress soċjoekonomiku taż-żona miksub f’dawn l-aħħar snin.
Il-kriżi, madankollu, tirrappreżenta opportunità biex tissaħħaħ l-integrazzjoni u biex l-ekonomiji jsiru aktar reżiljenti.
4.2.
Ir-rwol tas-soċjetà ċivili fir-reġjun Ewro-Mediterranju huwa ta’ importanza fundamentali fil-bini ta’ soċjetà aktar ġusta u inklużiva wara l-pandemija; bl-istess mod, kif ġie enfasizzat fis-Summit Soċjali ta’ Porto (6), l-involviment attiv tal-imsieħba soċjali u l-organizzazzjonijiet tas-soċjetà ċivili huwa kruċjali biex jiġi żgurat li ħadd ma jitħalla jibqa’ lura u għall-implimentazzjoni effettiva tal-Pilastru Ewropew tad-Drittijiet Soċjali.
4.3.
Il-COVID-19 u miżuri relatati jpoġġu s-sostenibbiltà tas-soċjetà ċivili f’riskju.
Il-gvernijiet u ħafna donaturi ssospendew l-għotjiet u ffriżaw il-finanzjament, u dderiġew mill-ġdid il-fondi lejn l-isforzi ta’ għajnuna minħabba l-COVID-19.
Ir-riżultat qed jhedded is-sostenibbiltà diġà fraġili tal-organizzazzjonijiet tas-soċjetà ċivili, il-possibbiltà li jkomplu jaqdu lill-komunitajiet, u l-impjiegi ta’ ħafna ħaddiema tas-soċjetà ċivili, għalkemm hemm aspettattivi kbar għall-organizzazzjonijiet tas-soċjetà ċivili.
Il-KESE jenfasizza li l-għotjiet għas-sostenibbiltà organizzattiva u l-finanzjament ta’ appoġġ ewlieni huma kruċjali għall-organizzazzjonijiet tas-soċjetà ċivili biex jadattaw għal sitwazzjonijiet li jinbidlu malajr u biex ikomplu joperaw waqt kriżi.
4.4.
Il-KESE enfasizza li l-Mediterran huwa waħda mill-aktar żoni fid-dinja vulnerabbli għall-impatti tat-tibdil fil-klima.
Il-COVID-19 affettwat is-sitwazzjoni soċjali u l-iżvilupp b’mod negattiv, u żiedet l-urġenza li jiġu adottati strateġiji għal żvilupp sostenibbli u l-ekonomija ekoloġika.
4.5.
L-adozzjoni ta’ pjani ta’ rkupru fiż-żona tal-Mediterran tirrappreżenta opportunità potenzjali biex jiġi ggarantit l-iżvilupp ekonomiku, soċjali u ambjentali tar-reġjun.
Huwa essenzjali li l-opportunitajiet ta’ żvilupp jintrabtu mar-rispett għal prinċipji bħas-solidarjetà, il-ġlieda kontra l-inugwaljanzi, il-protezzjoni u r-rispett għall-istat tad-dritt.
L-involviment attiv tas-soċjetà ċivili huwa essenzjali biex jintlaħqu l-għanijiet kollha.
4.6.
Fil-pajjiżi tal-Viċinat tan-Nofsinhar, il-pjani futuri ta’ rikostruzzjoni ta’ wara l-COVID-19, flimkien mat-tkabbir ekonomiku, għandu jkollhom rilevanza primarja f’azzjonijiet li għandhom l-għan li jnaqqsu l-problemi ambjentali marbuta mat-tibdil fil-klima, l-iskarsezza tal-ilma, id-deżertifikazzjoni u t-tniġġis.
Il-miżuri għall-konservazzjoni u protezzjoni ambjentali jista’ jkollhom impatt pożittiv fir-reġjun tal-Mediterran billi jiddiversifikaw l-ekonomija u joħolqu impjiegi ta’ kwalità tajba.
F’dan il-kuntest, il-KESE jiġbed l-attenzjoni għall-potenzjal għoli ħafna tal-enerġiji rinnovabbli (speċjalment l-enerġija mix-xemx u mir-riħ) fil-pajjiżi msieħba tan-Nofsinhar u jistieden lill-UE u lill-pajjiżi membri tagħha biex jinsistu għal investimenti komuni li jkunu aktar sostenibbli f’dan il-qasam.
4.7.
Il-KESE diġà enfasizza l-ħtieġa li tiġi promossa tranżizzjoni ġusta fiż-żona tal-Mediterran sabiex ikun hemm ukoll benefiċċji f’termini tas-saħħa, l-edukazzjoni u l-ġeneru.
Sabiex jiġi ggarantit irkupru li huwa tassew orjentat lejn il-prinċipji tat-tranżizzjoni u d-diġitalizzazzjoni, se jkun ta’ importanza fundamentali li jiġu promossi l-għarfien u l-iżvilupp ta’ attitudnijiet intraprenditorjali partikolari u l-ħiliet diġitali.
Il-KESE jappoġġja s-sejħa tal-pajjiżi msieħba tan-Nofsinhar tiegħu għal impenn aktar b’saħħtu tal-UE u l-Istati Membri tagħha fil-qasam tar-riċerka u l-kooperazzjoni għall-iżvilupp fil-Mediterran.
(5) (6)
Il-ministri għall-Affarijiet Barranin tal-UgħM stabbilixxew oqsma ta’ prijorità għal kooperazzjoni u integrazzjoni aktar b’saħħithom fir-reġjun Ewro-Mediterranju – Unjoni għall-Mediterran – UgħM (ufmsecretariat.org) https://www.2021portugal.eu/en/porto-social-summit/porto-social-commitment/